এদিকে, জঙ্গি হামলার ভয়, জিকা ভাইরাস, নিরাপত্তা শঙ্কা, প্রস্তুতির ঘাটতি, অপ্রতুল ব্যবস্থাপনাসহ নানা প্রতিবন্ধকতাকে সঙ্গী করে শুরু হয়েছিল রিও অলিম্পিক। সবকিছু ফেলে ‘সফলভাবে’ শেষ হয়েছে ব্রাজিলে প্রথমবার আয়োজিত অলিম্পিক গেমস। বিখ্যাত মারাকানা স্টেডিয়ামের সমাপনী অনুষ্ঠানে রিও ডি জেনিরিও মেয়র এডওয়ার্ডো পায়েস ২০২০ সালে পরবর্তী আসরের আয়োজক টোকিওর গর্ভনর ইউরিকো কোইকির কাছে অলিম্পিকের মশাল হস্তান্তর করেন। প্রথা মেনে অলিম্পিকের শেষ ইভেন্ট ম্যারাথন দৌড়বিদদের স্টেডিয়ামে প্রবেশের সাথে সাথেই নিভে যায় প্রথম দিন প্রজ্জ্বলিত অলিম্পিক মশাল। যার সাথে সাথে বিদায়ের করুণ সুরে বাজে বিউগল, সাঙ্গ হয় ক্রীড়াবিদদের মিলনমেলা। শুরু হবে অপেক্ষা চারটি বছরের, টোকিও অলিম্পিকের।